
E L Ő T E R J E S Z T É S

Sülysáp Város Önkormányzata Képviselő-testületének

2018. december 12-én tartandó  munkaterv szerinti ülésére

3. napirendhez

Tárgy: Wass Albert Művelődési Központ és Könyvtár intézményvezetőjének megválasztása, kinevezése
Tisztelt Képviselő-testület!

A Wass Albert Művelődési Központ és Könyvtár igazgatója, intézményvezetői beosztásáról lemondott 2018. december 31. napi hatállyal, ezért a Képviselő-testület pályázatot írt ki az intézményvezetői beosztás ellátására. 
A pályázati kiírás az alábbi feltételeket írta elő:

· felsőfokú végzettség és közművelődési szakképzettség, vagy nem szakirányú felsőfokú végzettség és felsőfokú szakirányú szakképesítés,

· könyvtárosi szakirányú felsőfokú végzettség és szakképzettség, vagy nem szakirányú felsőfokú végzettség és szakképzettség, valamint OKJ szerinti segédkönyvtáros szakképesítés,

· az intézmény alaptevékenységének megfelelő feladatkörben, közalkalmazotti vagy munkavégzésre irányuló további jogviszonyban megszerzett legalább öt éves szakmai gyakorlat,

· kiemelkedő szakmai vagy szakirányú tudományos tevékenység,

· a 150/1992. (XI.20.) Kormány rendelet 6/G. §-ban előírt államháztartási és vezetési ismereteket nyújtó tanfolyam 2 éven belüli elvégzésének vállalása, vagy a mentesség fennállásának igazolása,

· felhasználó szintű számítógépes ismeretek (szövegszerkesztés, internet),

· B kategóriás gépjárművezetői engedély,

· a munkakör ellátásához szükséges szintű magyar nyelvtudás,

· magyar állampolgárság vagy külön jogszabály szerint a szabad mozgás és tartózkodás jogával rendelkező, illetve bevándorolt vagy letelepedett státusz,

· cselekvőképesség, büntetlen előélet,

· kinevezés esetén vagyonnyilatkozat-tétel vállalása.
A pályázat részeként benyújtandó iratok, igazolások a következők voltak:

· fényképes szakmai önéletrajz,

· az intézmény vezetésére, fejlesztésére vonatkozó program a szakmai helyzetelemzésre épülő fejlesztési elképzeléssel (vezetői program),
· végzettséget, képesítést tanúsító okiratok másolata, 

· nyilatkozat büntetlen előéletről (kinevezés esetén 30 napnál nem régebbi erkölcsi bizonyítvánnyal kell igazolni), 

· nyilatkozat arra vonatkozóan, hogy a pályázó vállalja a 150/1992. (XI.20.) Kormány rendelet 6/G. §-ban előírt államháztartási és vezetési ismereteket nyújtó tanfolyam 2 éven belüli elvégzését, vagy a mentesség fennállásának igazolása (a tanfolyam elvégzéséről, vagy jogász, közgazdász szakképzettségről szóló okirat benyújtása),

· nyilatkozat a vagyonnyilatkozat-tétel vállalásáról, 

· nyilatkozat arról, hogy a pályázati anyagban foglalt személyes adatok a pályázati eljárással összefüggésben szükséges kezeléséhez hozzájárul, és azokat a döntésben érintettek megismerhetik,

· nyilatkozat arról, hogy a pályázat nyílt ülésen való tárgyalásához hozzájárul vagy zárt ülés tartását kéri.

A pályázatok benyújtásának határideje: 2018. november 25. volt, mely időpontig egyetlen pályázat érkezett: Lászlóné Dósa Nikoletta 2251 Tápiószecső, Hunyadi utca 12. szám alatti lakos részéről. A pályázat a kiírásnak formailag megfelel.
A kinevezéssel kapcsolatos jogszabályi előírások:
A Kjt. végrehajtásáról a művészeti, a közművelődési és a közgyűjteményi területen foglalkoztatott közalkalmazottak jogviszonyával összefüggő egyes kérdések rendezéséről szóló 150/1992. (XI. 20.) Kormány rendelet (a továbbiakban: R) 6/A. § (1) bekezdése alapján közművelődési intézményben az intézmény vezetésére irányuló magasabb vezető beosztás ellátásával kizárólag olyan közalkalmazott bízható meg, aki rendelkezik:

a) felsőfokú végzettséggel és közművelődési szakképzettséggel, vagy nem szakirányú felsőfokú végzettséggel és felsőfokú szakirányú szakképesítéssel,

b) a felsőfokú közművelődési szakképzettségének vagy a) pont szerinti szakvizsgájának és egyben az intézmény alaptevékenységének megfelelő feladatkörben, közalkalmazotti vagy munkavégzésre irányuló további jogviszonyban legalább öt éves szakmai gyakorlatot szerzett, és

c) kiemelkedő szakmai vagy szakirányú tudományos tevékenységet végez.

Továbbá, miután az intézmény a nyilvános könyvtári feladatokat is ellátja, az intézményvezetőnek rendelkeznie kell szakirányú felsőfokú végzettséggel és szakképzettséggel, vagy  nem szakirányú felsőfokú végzettséggel és szakképzettséggel, valamint OKJ szerinti segédkönyvtáros szakképesítéssel.
A R. 2. § (3) bekezdése szerint közművelődési intézmény vezetésére irányuló magasabb vezető beosztás ellátásával csak olyan közalkalmazott bízható meg, aki a munkaköre ellátásához szükséges magyar nyelvtudással rendelkezik.
A R. 6/G. § (1) bekezdése szerint a magasabb vezetőnek a megbízását követő két éven belül államháztartási és vezetési ismereteket nyújtó, legalább 120 órás képzést kell elvégeznie, és az azt igazoló okiratot be kell mutatnia a munkáltatónak. Igazolás hiányában a vezetői megbízást vissza kell vonni. A képzés vállalásáról nyilatkoznia kell a pályázónak, illetve mentesülnek ez alól, ha jogász vagy közgazdász szakképzettséggel rendelkezik, vagy igazolnia kell, hogy a képzést korábban már elvégezte.

A képviselő-testület által adott közművelődési intézményvezetői megbízás magasabb vezető beosztásnak minősül.

Közművelődési intézményben magasabb vezető beosztás ellátására történő megbízás a pályázat elnyerését követően legfeljebb öt év határozott időre adható.

Magasabb vezető, illetve a vezető beosztás ellátására megbízást az kaphat, aki a munkáltatóval közalkalmazotti jogviszonyban áll, vagy a kinevezéssel egyidejűleg közalkalmazotti munkakörbe kinevezhető.
Az illetmény megállapítására és a juttatásokra a közalkalmazottak jogállásáról szóló 1992. évi XXXIII. törvény , annak a művészeti, közművelődési és közgyűjteményi intézményekben történő végrehajtásáról szóló 150/1992. (XI.20.) Kormány rendelet, valamint Sülysáp Város Önkormányzatának az önkormányzatnál és intézményeinél foglalkoztatottak juttatásairól szóló 13/2016. (XI.18.) önkormányzati rendelet rendelkezései az irányadóak.

A Kjt. 70. §-a alapján a megbízott vezetőt vezetői pótlék illeti meg, melynek minimális mértékét a R. 3. számú melléklete a közalkalmazotti pótlékalap 300 %-ában állapítja meg. 
A pótlékalap a Kjt. 69. §-a valamint Magyarország központi költségvetéséről szóló 2017. évi C. törvény 60. § (1) bek. b) pontja alapján 20.000.-Ft. Így a megállapítható pótlék mértéke minimum 60.000.-Ft.

A döntéshozatalra vonatkozó előírások:
A Kjt. 20/A. § (6) bekezdése alapján magasabb vezetői beosztásra kiírt pályázat esetén a pályázót a pályázati határidő lejártát követő huszonegy napon belül a kinevezési, megbízási jogkör gyakorlója által létrehozott legalább háromtagú, a betöltendő munkakör feladatait érintően szakértelemmel rendelkező bizottság hallgatja meg, melynek nem lehet tagja – a helyi önkormányzati képviselő-testület tagja kivételével – a kinevezési, megbízási jogkör gyakorlója.
A R. 7. §-a alapján az intézmény vezetésével megbízott magasabb vezető beosztás ellátására vonatkozó pályázatokat véleményező bizottság (a továbbiakban: bizottság) tagja a Közalkalmazotti Tanács és a reprezentatív szakszervezet által delegált egy-egy tag, és egy országos szakmai szervezet egy képviselője vagy egy − a kulturális szakértői nyilvántartásban szereplő − kulturális szakértő. A bizottság véleményének elfogadásához a tagok többségének jelenléte szükséges.

A pályázatok véleményezése a pályázók személyes meghallgatását követően, pályázatonként történik, a pályázat támogatottságára vonatkozó szavazás keretében. A bizottság több pályázatot is támogathat. Támogatottnak azt a pályázatot kell tekinteni, amely a jelen levő bizottsági tagok többségének támogató szavazatát megkapta. A bizottság üléséről és a szavazás eredményéről írásbeli jegyzőkönyv készül.

A kinevezési, megbízási jogkör gyakorlója a bizottság írásba foglalt véleményét mérlegelve a pályázati határidő lejártát követő hatvan napon belül vagy első ülésén dönt a vezetői megbízásról.
A döntés meghozatalának formai feltételei:

· A megbízást az érintettek kérése esetén zárt ülésen kell tárgyalni [SZMSZ 18. § (1) a)] – a pályázó hozzájárult a nyilvános ülésen való tárgyaláshoz.
· A döntéshez minősített szótöbbség, vagyis a megválasztott képviselők többségének (5 fő) egybehangzó szavazata szükséges. [SZMSZ 29. § (5) b)]

· A döntés titkos szavazással kell meghozni. Ehhez előzetesen egy 3 fős Szavazatszámláló Bizottságot egyszerű szótöbbséggel történő megválasztása szükséges. A Szavazatszámláló Bizottság feladata a szavazólapok elkészítése, a titkosság feltételeinek biztosítása, a leadott szavazatok összeszámlálása és az eredmény kihirdetése. [SZMSZ 31. §]

A bírálóbizottsági feladatokat Humán Szolgáltatások Bizottsága látja el a szakmai szervezetek delegáltjaival kiegészülve. A Bizottság álláspontjának ismertetését követően kérem a tisztelt Képviselő-testületet a döntésük meghozatalára, az intézményvezető megválasztására.

…/2018. (VI. 28.) ÖKT határozati javaslat

Sülysáp Város Önkormányzatának Képviselő-testülete a 
1./ A Wass Albert Művelődési Központ és Könyvtár (magasabb) vezetőjének ​– 2019. január 1. napjától 2023. december 31. napjáig tartó határozott időre – ….. szám alatti lakost nevezi ki, és megbízza az intézmény vezetésével.
2./ Bérét a közalkalmazottak jogállásáról szóló 1992. évi XXXIII. törvény, illetve annak a művészeti, közművelődési és közgyűjteményi intézményekben történő végrehajtásáról szóló 150/1992. (XI.20.) Kormány rendelet, intézményvezetői pótlékát pedig a R. 3. számú melléklete szerinti illetményalap … %-ában, ……. Ft-ban állapítja meg.
3./ Felkéri a polgármestert a szükséges intézkedések megtételére.

Határidő: 2019. január 1.
Felelős: polgármester

Sülysáp, 2018. november 27.

dr. Tóth Krisztina s.k.

